b'\n_START_ARTICLE_\nIvan Brezov\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nPo \xc5\xa1tudiju (klavir, violina, orgle, kompozicija in orkestralna \xc5\xa1ola) na konservatoriju v Dortmundu (1901-1907) je bil od 1904 zborovodja Slovenskega pevskega dru\xc5\xa1tva in 1907\xe2\x80\x931908 korepetitor in dirigent v operi v Dortmundu, kjer je \xc5\xbee kot 16-letni de\xc4\x8dek dirigiral orkestralni koncert. V letih 1908\xe2\x80\x931910 je bil vodja pevskega zbora in drugi dirigent opere v Metzu, 1910\xe2\x80\x931911 v Plauenu in 1911\xe2\x80\x931913 v M\xc3\xbchlhausenu drugi dirigent opere. Kot vojak je slu\xc5\xbeil 1913-1918 v Mariboru in bil kapelnik tamkaj\xc5\xa1nega voja\xc5\xa1kega pihalnega orkestra._NEWLINE_Leta 1918 je prevzel mesto opernega dirigenta v Ljubljani in med drugim pripravil krstno izvedbo Parmovega Zlatoroga. Nato je bil od 1919-1921 prvi dirigent opere in nekaj \xc4\x8dasa zborovodja Glasbene matice ter profesor na ljubljanskem glasbenem konservatoriju._NEWLINE_Leta 1921 je postal prvi dirigent opere Narodnega gledali\xc5\xa1\xc4\x8da v Beogradu in profesor Beogradske muzi\xc4\x8dke \xc5\xa1kole (klavir in operni oddelek). Tu je uspe\xc5\xa1no dirigiral nem\xc5\xa1ke klasi\xc4\x8dne in romanti\xc4\x8dne opere, deloval tudi kot koncertni dirigent in znatno prispeval k vzponu beograjske operne reprodukcije.'